Milenko Brkić

**Milenko Brkić** (2. februar 1944 – 19. august 2017) bio je doktor pedagoških nauka i bosanskohercegovački političar.

## Biografija 
Osnovnu školu završio je u Čitluku, a srednju, Učiteljsku školu, u Mostaru. Završio je studij pedagoške skupine predmeta na Filozofskom fakultetu u Sarajevu 1968. Na istom fakultetu odbranio je postdiplomski specijalistički rad pod nazivom: Učinkovitost programirane nastave (1976), te doktorsku disertaciju pod nazivom: Moralni odgoj u našoj pedagoškoj teoriji i školskoj praksi (1981).

Radio je u Medicinskoj školi u Sarajevu. Na Filozofskom fakultetu u Sarajevu biran je za asistenta 1975, docenta 1981, vanrednog profesora 1986, i u zvanje redovnog profesora 1989. Predavao je Uvod u pedagogiju, Predškolska pedagogija, Opća pedagogija, Statistika u pedagogiji, Pedagoška metodologija, Informatika u pedagogiji, Edukometrija i Profesionalna orijentacija. Bio je šef Katedre za pedagogiju, Odsjeka za pedagogiju i psihologiju, Odsjeka za pedagogiju i dekana OOUR-a za filozofiju. Radio je na Pedagoškoj akademiji u Sarajevu i Pedagoškom fakultetu Sveučilišta u Mostaru. Rektor je Sveučilišta/Univerziteta Hercegovina u Mostaru.

Milenko Brkić bavio se pitanjima učinkovitosti programirane nastave, teorije i prakse moralnog odgoja, profesionalne orijentacije učenika, preopterećenosti učenika, mjesta statistike u istraživanjima odgoja i obrazovanja, pitanjima mjerenja i vrednovanja nastavnog i pedagoškog rada, izrade i primjene mjernih instrumenata u pedagoškoj i nastavnoj praksi i pitanjima primjene znanstvene metodologije u istraživanjima odgoja i obrazovanja. Objavio je  broj knjiga i radova  u stručnim i naučnim časopisima (*Pedagogija*, *Kalendar Napredak*, *Naša škola*, *Porodica i dijete*, *Didaktički putokazi*). Bio član redakcija više listova i časopisa, a niz godina bio je glavni i odgovorni urednik časopisa *Naša škola*. Bio je predsjednik stranke Hrvatska narodna zajednica. Bio je član akademije HAZU u Mostaru.

Umro je 19. augusta 2017. u Bijakovićima, općina Čitluk, u 73. godini života.

## Posebna izdanja 
* Teorija i praksa moralnog odgoja, Veselin Masleša, Sarajevo, 1985, 220 str.
* Struke, obrazovni profili i zanimanja, Veselin Masleša, Sarajevo, 1989, 155 str.
* Temeljna obilježja i učinkovitost programirane nastave, Jela educa, Sarajevo, 1998, 185 str.
* Preopterećenost učenika, Jela educa, Sarajevo, 2001, 185 str.
* Metodologija izrade testova znanja, Jela educa, Mostar, 2002, 30 str.
* Statistika u istraživanju odgoja i obrazovanja, Jela educa, Bijakovići, 2003, 605 str.
* Pedagoška statistika, Univerzitet u Kragujevcu, Užice, 2004, 355 str.
* Mjerenje (Edukometrija) u istraživanju odgoja i obrazovanja, Jela educa, Sarajevo, 2005, 560 str.
* Testovi znanja u funkciji ocenjivanja učenika, Učiteljski fakultet, Užice, 2008, 160 str.
* Psihosomatske teškoće bosansko-hercegovačkih migranata, Poligraf, Sarajevo, 2009, 273 str.

## Literatura 
* Spomenica 60. godišnjice Filozofskog fakulteta u Sarajevu (1950–2010), Filozofski fakultet, Sarajevo 2010, 239-240.

Kategorija:Odsjek za pedagogiju Filozofskog fakulteta u Sarajevu
Kategorija:Dekani Filozofskog fakulteta u Sarajevu
Kategorija:Političari Hrvatske narodne zajednice
Kategorija:Biografije, Sarajevo
Kategorija:Rođeni 1944.
Kategorija:Umrli 2017.
Kategorija:Političari Hrvatske demokratske zajednice Bosne i Hercegovine